**О СЕЋАЊУ И НАСЛУЋИВАЊУ**

Ослоњена о зид, композиција рада јапанско-немачке уметнице Асако Широки *Твој прозор је моје огледало* заиста подсећа посматрача најпре на ред полукружно завршених великих прозора, а потом, када се боље загледа и примети свој одраз у најмање једном од њих, овај чудновати ансамбл делује му као низ огледала; или је можда све нека врста паравана, колонаде начињене од празног простора у којој посматрач испрва само наслућује постојање неке неодређене слике, да би неколико корака касније препознао свој лик? Запитан у вези са наменом предмета који му час показује његов сопствени изглед, час пазнину, посматрач би се можда могао присетити да неки предмети немају другу функцију, осим оне да подстичу запитаност, да се нашим уласком у поље њиховог деловања умноже питања. То поље деловања називамо *уметношћу*.

Асако Широки формално образовање стицала је у области традиционалне јапанске технике спајања и конструисања дрвених предмета без употребе метала. Технику резервисану за израду практичних предмета из свакодневног окружења уобличила је у оруђе свог уметничког исказа. Због тога облици њених радова веома подсећају на исечке свакодневице – готово сваки од њих смо видели, чини нам се да и та форма припада искуству нашег посматрања света. Ипак, то (о)сећање је привид јер предмети које Асако Широки ствара увек само личе, но никада нису до краја изведени као просторно прецртавање свакодневице и њено смештање унутар поља уметности. Њени радови имају полазиште у реалности, у ономе што је за нас стварно, опипљиво и што је део памћења, али се они свим овим категоријама поигравају у својој неочекиваној довршености и одмаку од стварности која нас окружује. Јер наше памћење препознаје те облике, али не и њихове нове склопове. За разумевање ових радова потребно је да активирамо сећање.

Насупрот памћењу које зависи од фактографије, сећање је најчешће условљено осећањима. Када се сећамо, призивамо конкретну емоцију коју везујемо за неки догађај, предмет или особу. Због тога је „сећам се” толико лични исказ, он често носи печат поновног дубоког проживљавања.

Ипак, ни пуко сећање није довољно при сусрету са радовима Асако Широки. Како можемо да се сетимо прозора који су на махове огледала или једноногог сточића који је истовремено и нека врста решетке, на пример? Те предмете никада нисмо видели у овом облику и у вези са њима не можемо да имамо било каква осећања на којима почива сећање. У овом случају, у уму се догађа нешто сасвим друго: ум почиње да се сећа свих склопова које није видео, али их је наслутио, веровао је у могућност њиховог постојања. Када на њих наиђе, активира оно што већ постоји у њему и утисак се само појачава чињеницом да је сада са наслућеним суочен у конкретном физичком облику. Као сан који се остварује – познат, а незамислив.

Трагајући за оваквим облицима предмета и проналазећи начин да у нашем сећању покрене суптилне процесе који сећање воде све даље од слике о функционалности предмета, а све ближе замисли свега што тај предмет, када постоји у пољу уметности, може да буде, Асако Широки се обраћа архетипској страни човековог постојања, истој оној која је трагове уметности проналазила у прапостојању људске врсте. Нешто дубоко у нашем уму тренутно реагује на њене конструкције, нешто деликатно у нашем сећању одмах се покрене и суочени смо са препознавањем за које нисмо ни знали да је могуће. Првобитна зачуђеност јер пред собом видимо само облике који нас подсећају на оне који већ постоје, а нису са њима идентични, уступа место задивљености јер су пред нама облици које смо хтели да видимо, а нисмо на њих наилазили. Зато је сусрет са радовима Асако Широки попут улажења у лавиринте сећања која нас враћају далеко у прошлост и која нас приближавају себи.

Једном када тамо стигнемо, питања постају бројна. То већ оног посматрача са почетка текста враћа у поље уметности и уверава га да у том часу баш тамо припада.

Нела Тонковић